Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 35. Statuta Općine Fužine („Službene novine Općine Fužine“ broj 02/18, 01/20 i 01/21) Općinsko vijeće Općine Fužine, na svojoj sjednici \_\_\_\_\_\_\_\_\_\_\_\_\_\_\_\_. godine donosi

# STATUT OPĆINE FUŽINE

1. **OPĆE ODREDBE**

Članak 1.

Ovim se Statutom uređuje status i ustrojstvo Općine Fužine i to:

* status, područje i granice,
* obilježja, pečati i Dan Općine,
* javna priznanja,
* ustrojstvo, ovlasti i način rada tijela,
* financiranje i imovina,
* oblici konzultiranja građana,
* provođenje referenduma,
* mjesna samouprava,
* ustrojstvo i rad javnih službi,
* oblici suradnje s drugim jedinicama lokalne, te područne (regionalne) samouprave,
* druga pitanja od važnosti za ostvarivanje prava i obveza.

Izrazi u ovom Statutu koji imaju rodno značenje odnose se jednako na muški i ženski rod.

1. **STATUS, PODRUČJE I GRANICE**

Članak 2.

Općina Fužine (u nastavku teksta: Općina) je jedinica lokalne samouprave u sastavu Primorsko - goranske županije i Republike Hrvatske u kojoj građani, neposredno ili preko izabranih tijela, sukladno Ustavu Republike Hrvatske i zakonima, odlučuju o svojim potrebama i interesima.

Članak 3.

Naziv Općine je: OPĆINA FUŽINE.

Općina Fužine je pravna osoba sa sjedištem u Fužinama, Dr. Franje Račkog 19.

Članak 4.

Područje Općine utvrđeno je Zakonom o područjima županija, gradova i općina u Republici Hrvatskoj.

U sastavu Općine su slijedeća naselja: Belo Selo, Benkovac Fužinski, Fužine, Lič, Slavica i Vrata.

Granice Općine idu rubnim granicama katastarskih općina Fužine, Lič i Vrata.

1. **OBILJEŽJA OPĆINE FUŽINE**

Članak 5.

Općina ima svoj grb i zastavu.

Grb i zastava koriste se u obliku i prema opisu koji se utvrđuje ovim Statutom. U grbu i zastavi ne može se ništa mijenjati.

Članak 6.

Tijela Općine imaju pečat čiji je oblik, način uporabe i čuvanja propisan posebnim propisom.

Članak 7.

Grb Općine je na trokutastom štitu, podijeljen je srebrnom gredom na dva visinski ista dijela crvenog polja. Crvena polja simboliziraju usijanost i toplinu željeza kod kovanja. U gornjem crvenom polju je srebrni bijeli most na potpornim kamenim stupovima. Most je simbol naše povezanosti. Srebrna greda simbolizira bogatstvo i obilje vode. U donjem crvenom polju je srebrni nakovanj. Ime Fužina vezano je uz taljenje željezne rudače, odnosno izradu željeznog alata na nakovnju.

Izvornik grba Općine čuva se u Hrvatskom državnom arhivu i prema njemu se oblikuju grbovi.

Članak 8.

Zastava Općine je tamno zelene boje sa općinskim grbom u sredini, tako da se središnja točka grba poklapa sa središnjom točkom u kojoj se sijeku dijagonale zastave. Grb Općine obrubljen je zlatnom rubnom trakom. Omjer dužine i širine zastave je 2:1. Zastava se čuva u uredu načelnika Općine.

Članak 9.

Počasna zastava gonfalon ima iznad grba ispisan natpis: OPĆINA FUŽINE. Ispod grba su grančice bukve (lijevo) i jele (desno) gledano prema počasnoj zastavi. Zastava je obrubljena zlatnim bordurom. Dno počasne zastave ima tri repa koji završavaju resama. Konop za ovjes gonfalona je ukrasni zlatni »cordon« koji na obje strane završava zlatnim resama. Počasna zastava gonfalon je u općinskoj vijećnici, a u izuzetnim i posebnim prilikama može se iznositi van, a po odluci Općinskog vijeća.

Članak 10.

Svi građani Općine uživaju jednaka prava temeljena na principima poštivanja ljudskih prava, sloboda i jednakosti, prava na rad i socijalnu zaštitu.

Članak 11.

Dan Općine je 13. lipnja, koji se obilježava povodom blagdana Svetog Antona Padovanskog, zaštitnika Fužina.

1. **JAVNA PRIZNANJA**

Članak 12.

Priznanje počasnog građanina Općine može se dodijeliti građaninu Republike Hrvatske ili druge države koji je svojim radom, znanstvenim ili političkim djelovanjem značajno pridonio napretku i ugledu Općine, ostvarivanju i razvoju demokracije u Republici Hrvatskoj, mira u svijetu i napretku čovječanstva.

Počasnim građaninom Općine ne može se proglasiti osoba koja ima prebivalište na području Općine.

Članak 13.

Radi odavanja javnog priznanja za iznimna dostignuća i doprinos od osobitog značenja za razvitak i ugled općine, a poglavito za uspjehe u unapređivanju turizma, gospodarstva, kulture, skrbi, unapređivanje prirodnog okoliša te drugih javnih djelatnosti i poticanja aktivnosti koje su tome usmjerene, općina dodjeljuje svoja priznanja.

Vrste javnih priznanja, uvjeti za njihovo dodjeljivanje, njihov izgled i oblik, kriterij i postupnosti njihove dodjele, te tijela koja provode postupak i vrše dodjelu priznanja, uređuju se posebnom odlukom.

1. **SURADNJA S DRUGIM JEDINICAMA LOKALNE I PODRUČNE (REGIONALNE SAMOUPRAVE)**

Članak 14.

Ostvarujući zajedničke interese u unapređivanju gospodarskog i društvenog razvoja, Općina može uspostaviti suradnju s drugim jedinicama lokalne samouprave te osnovati i udruge radi promicanja zajedničkih interesa.

Kada Općina Fužine ocijeni da postoji dugoročan i trajan interes za uspostavljanje suradnje i mogućnosti za njezino razvijanje može s pojedinim jedinicama lokalne samouprave sklopiti sporazum o suradnji i međusobnim odnosima (ugovor, povelju, memorandum i sl.).

Pod uvjetom i na način utvrđen zakonom, Općina može uspostavljati i ostvarivati suradnju s međunarodnim organizacijama te pristupati međunarodnim udruženjima jedinica lokalne samouprave.

Odluku o uspostavljanju suradnje te sadržaju i oblicima suradnje donosi Općinsko vijeće.

Sporazum o suradnji Općine i općine ili grada druge države objavljuje se u službenom glasilu općine, odnosno ukoliko općina nema svoje službeno glasilo, sporazum o suradnji objavljuje se u službenom glasilu županije.

1. **SAMOUPRAVNI DJELOKRUG**

Članak 15.

Općina samostalno odlučuje o poslovima iz svog samoupravnog djelokruga u skladu s Ustavom Republike Hrvatske, zakonima i ovim Statutom.

Članak 16.

Općina u okviru samoupravnog djelokruga obavlja poslove lokalnog značaja kojima se neposredno ostvaruju potrebe građana koji nisu Ustavom ili zakonom dodijeljeni državnim tijelima, a osobito poslove koji se odnose na:

* uređenje naselja i stanovanja,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svom području
* te ostale poslove sukladno posebnim zakonima.

Odlukom Općinskog vijeća mogu se pojedini poslovi iz samoupravnog djelokruga Općine prenijeti na Primorsko - goransku županiju, odnosno mjesnu samoupravu.

Odluku o načinu, mjestima i kriterijima za prenošenje poslova iz st. 1. ovoga članka donosi Općinsko vijeće.

1. **NEPOSREDNO SUDJELOVANJE GRAĐANA U ODLUČIVANJU**

Članak 17.

Građani mogu neposredno sudjelovati u odlučivanju o lokalnim poslovima putem referenduma i zbora građana u skladu sa zakonom i ovim Statutom.

Članak 18.

Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i ovim Statutom.

Prijedlog za donošenje odluke o raspisivanje referenduma može temeljem odredaba zakona i ovoga Statuta predložiti najmanje 1/3 članova Općinskog vijeća, općinski načelnik, 20 % ukupnog broja birača Općine Fužine te većina vijeća mjesnih odbora.

Članak 19.

Osim iz razloga utvrđenih člankom 18. stavkom 1. ovoga Statuta referendum se može raspisati i radi opoziva općinskog načelnika.

Prijedlog za raspisivanje referenduma radi opoziva Općinskog načelnika može podnijeti: 20 % ukupnog broja birača Općine Fužine, 2/3 članova Općinskog vijeća.

Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

Općinsko vijeće ne smije raspisati referendum za opoziv Općinskog načelnika prije proteka roka od 6 mjeseci od održanih izbora ni ranije održanog referenduma za opoziv niti u godini u kojoj se održavaju redovni izbori za načelnika.

Članak 20.

Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio Općinski načelnik te ako je raspisivanje referenduma predložila većina vijeća mjesnih odbora na području općine, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Odluku o raspisivanju referenduma iz stavka . ovoga članka donosi se većinom glasova svih članova Općinskog vijeća.

Ako su prijedlog za raspisivanje referenduma podnijeli birači, predsjednik Općinskog vijeća je dužan podneseni prijedlog za raspisivanje referenduma u roku od 30 dana od dana primitka dostaviti tijelu državne uprave nadležnom za lokalnu i područnu (regionalnu) samoupravu. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

Općinsko vijeće može raspisati savjetodavni referendum o pitanjima iz svog djelokruga.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

Ako su prijedlog za raspisivanje referenduma za opoziv općinskog načelnika podnijeli birači, Općinsko vijeće raspisati će referendum za opoziv Općinskog načelnika u skladu s odredbama zakona koji uređuje sustav lokalne i područne (regionalne) samouprave i zakona kojim se uređuje raspisivanje referenduma, u dijelu koji se odnosi na utvrđivanje je li prijedlog podnesen od potrebnog broja birača u općini.

Ako su prijedlog za raspisivanje referenduma za opoziv načelnika podnijeli 2/3 članova Općinskog vijeća, odluku o raspisivanju referenduma za opoziv načelnika Općinsko vijeće donosi dvotrećinskom većinom glasova svih članova Općinskog vijeća.

Referendum za opoziv općinskog načelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za općinskog načelnika.

Članak 21.

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati te dan održavanja referenduma.

Članak 22.

Pravo glasovanja na referendumu imaju građani s prebivalištem na području Općine i upisani su u popis birača.

Članak 23.

Općinsko vijeće može tražiti mišljenje od mjesnih zborova građana o prijedlogu općeg akta ili drugog pitanja iz samoupravnog djelokruga općine kao i o drugih pitanjima određenim zakonom i statutom.

Mišljenje dobiveno od mjesnih zborova građana ne obvezuje općinsko vijeće.

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga općine te raspravljanja o potrebama i interesima građana od lokalnog značenja, u skladu sa zakonom i statutom općine.

Zborove građana saziva vijeće mjesnog odbora u skladu sa statutom općine i grada.

Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

Zborove građana može sazvati i općinsko vijeće te općinski načelnik radi raspravljanja i izjašnjavanja građana o pitanjima od značenja za općinu.

Kada zborove građana saziva općinsko vijeće ili općini načelnik, zborovi građana sazivaju se za cijelo područje ili za dio područja općine, pojedina naselja ili dijelove naselja na području općine, a mogu se sazvati za cijelo područje ili za dio područja mjesnog odbora koji čini zasebnu cjelinu.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana obvezano je za mjesni odbor, a savjetodavno za općinsko vijeće i općinskog načelnika.

Način sazivanja, rada i odlučivanja na zboru građana uređuje se općim aktom općine u skladu sa zakonom i statutom.

Članak 24.

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine od lokalnoj značaja u skladu sa zakonom i ovim Statutom.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10 % od ukupnog broja birača u općini te dati odgovor podnositeljima najkasnije u roku od 3 mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima općine.

Način podnošenja prijedloga i peticija, odlučivanje o njima i druga pitanja uređuju se općim aktom Općinskog vijeća u skladu sa zakonom i ovim Statutom.

Članak 25.

Građani i pravne osobe imaju pravo podnositi predstavke i pritužbe na rad tijela Općine kao i na rad njegovih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine, odnosno pročelnik upravnog tijela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovoga članka osigurava se ustanovljavanjem knjige pritužbi, neposrednim komuniciranjem s ovlaštenim predstavnicima tijela Općine te se predstavke i pritužbe mogu podnijeti i elektroničkim putem u skladu s tehničkim mogućnostima Općine.

1. **USTROJSTVO, OVLASTI I NAČIN RADA TIJELA OPĆINE**

* **Općinsko vijeće**

Članak 26.

Općinsko vijeće je predstavničko tijelo građana i tijelo lokalne samouprave koje donosi akte u okviru djelokruga lokalne samouprave te obavlja druge poslove u skladu sa zakonom i ovim Statutom.

Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su općinskog načelnika.

Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Općinsko vijeće.

Članak 27.

Općinsko vijeće čini 9 vijećnika izabranih u skladu sa zakonom.

Članak 28.

Mandat vijećnika izabranog na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća sukladno odredbama Zakona.

Mandat vijećnika izabranog na prijevremenim izborima traje do isteka tekućeg mandata Općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća sukladno odredbama Zakona.

Vijećniku koji za vrijeme trajanja mandata prihvati obnašanje dužnosti koja se prema odredbama posebnog zakona smatra nespojivom, za vrijeme obnašanja nespojive dužnosti mandat miruje, a za to vrijeme zamjenjuje ga zamjenik u skladu s odredbama posebnog zakona. Nastavljanje obnašanja dužnosti vijećnika na temelju prestanka mirovanja mandata može se tražiti jedanput u tijeku trajanja mandata.

Član Općinskog vijeća koji prihvati obnašanje nespojive dužnosti dužan je u roku 8 dana od prihvaćanja dužnosti o tome obavijestiti predsjednika Općinskog vijeća, a mandat mu počinje mirovati protekom toga roka.

Članak 29.

Članovi Općinskog vijeća nemaju obvezujući mandat i nisu opozivi.

Član Općinskog vijeća dužnost obavlja počasno i za to ne prima plaću.

Vijećnici kao i članovi radnih tijela imaju pravo na naknadu u skladu s odlukom Vijeća.

Član Općinskog vijeća ima pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.

Članovi Općinskog vijeća imaju pravo uvida u registar birača za vrijeme dok obavljaju dužnost.

Članak 30.

Član Općinskog vijeća ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

Članak 31.

Općinsko vijeće ima predsjednika i 1 (jednog) potpredsjednika, koji se biraju većinom glasova svih članova Općinskog vijeća.

Članak 32.

Poslovnikom Općinskog vijeća detaljnije se uređuje način izbora te način razrješenja predsjednika ili potpredsjednika Općinskog vijeća.

Članak 33.

Predsjednik Općinskog vijeća saziva sjednice općinskog vijeća, predsjedava sjednicama i predstavlja Općinsko vijeće.

Predsjednik Općinskog vijeća saziva sjednice po potrebi, a najmanje jednom u tri mjeseca.

Ostala prava i dužnosti predsjednika i potpredsjednika Općinskog vijeća utvrđuju se Poslovnikom Općinskog vijeća.

Članak 34.

Predsjednik Općinskog vijeća dužan je sazvati sjednicu Općinskog vijeća na obrazloženi zahtjev najmanje jedne trećine članova Općinskog vijeća u roku od 15 dana od primitka zahtjeva.

Ukoliko Predsjednik Općinskog vijeća ne sazove sjednicu u roku iz st. 1. ovog članka, na obrazloženi zahtjev najmanje jedne trećine članova Općinskog vijeća, sjednicu će sazvati Općinski načelnik u roku od 8 dana.

Nakon proteka rokova iz st. 2. ovog članka sjednicu može sazvati, na obrazloženi zahtjev najmanje jedne trećine članova Vijeća, čelnik tijela državne uprave nadležnog za lokalnu i područnu (regionalnu) samoupravu.

Sjednica Općinskog vijeća sazvana sukladno odredbama 1., 2. i 3. ovog članka, mora se održati u roku od 15 dana od dana sazivanja.

Sjednica sazvana protivno odredbama ovoga članka smatra se nezakonitom, a doneseni akti ništavima.

Članak 35.

Općinsko vijeće donosi:

* Statut Općine,
* Poslovnik o radu,
* odluku o uvjetima, načinu i postupku gospodarenja nekretninama u vlasništvu Općine,
* proračun i odluku o izvršenju proračuna,
* godišnje izvješće o izvršenju proračuna,
* odluku o privremenom financiranju,
* odlučuje o stjecanju i otuđenju pokretnina i nekretnina te raspolaganju ostalom imovinom Općine čija pojedinačna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno raspolaganju ostalom imovinom. Ako je taj iznos manji od 70.000,00 kuna, odlučuje o stjecanju o otuđenju pokretnina i nekretnina te drugom raspolaganju imovinom za iznose preko 70.000,00 kuna,
* odluku o promjeni granice Općine,
* uređuje ustrojstvo i djelokrug Jedinstvenog upravnog odjela,
* osniva javne ustanove, ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatosti od interesa za Općinu,
* daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* donosi odluke o potpisivanju sporazuma o suradnji s drugim jedinicama lokalne samouprave, u skladu sa općim aktom i zakonom,
* raspisuje lokalni referendum,
* bira i razrješava predsjednika i potpredsjednike Općinskog vijeća,
* osniva radna tijela, bira i razrješuje članove tih tijela te bira, imenuje i razrješuje druge osobe određene zakonom, drugim propisom ili statutom,
* donosi odluku o kriterijima, načinu i postupku za dodjelu javnih priznanja i dodjeljuje javna priznanja,
* imenuje i razrješava i druge osobe određene zakonom, ovim Statutom i posebnim odlukama Općinskog vijeća,
* donosi odluke i druge opće akte koji su mu stavljeni u djelokrug zakonom i podzakonskim aktima.

Članak 36.

Predsjednik vijeća:

* predstavlja vijeće,
* saziva i organizira, te predsjeda sjednicama vijeća,
* predlaže dnevni red vijeća,
* upućuje prijedloge ovlaštenih predlagatelja u propisani postupak,
* brine se o postupku donošenja odluka i općih akata,
* usklađuje rad radnih tijela,
* potpisuje odluke i akte koje donosi vijeće,
* brine o suradnji vijeća s Općinskim načelnikom,
* brine se o zaštiti prava vijećnika,

obavlja i druge poslove određene zakonom i Poslovnikom Općinskog vijeća.

Članak 37.

Općinsko vijeće donosi odluke većinom glasova, ako je na sjednici nazočna većina članova Općinskog vijeća.

Statut, Poslovnik, proračun, godišnji izvještaj o izvršenju proračuna i druga pitanja utvrđena ovim Statutom i Poslovnikom o radu Općinskog vijeća, donose se većinom glasova svih članova Općinskog vijeća.

Članak 38.

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti članova vijeća, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

Članak 39.

Sjednice Općinskog vijeća su javne.

Nazočnost javnosti može se isključiti iznimno, u slučajevima predviđenim posebnim zakonima i općim aktom Općinskog vijeća.

Na sjednicama Općinskog vijeća glasuje se javno, ako Općinsko vijeće ne odluči da se, sukladno Poslovniku, o nekom pitanju glasuje tajno.

Sjednice Općinskog vijeća sazivaju se elektroničkim putem, a samo u izuzetni hitnim slučajevima na drugi način.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice predstavničkih tijela iznimno se mogu održavati elektroničkim putem.

Poslovnikom o radu Općinskog vijeća uredit će se osiguranje praćenja rasprave i sudjelovanje u radu i odlučivanju

Članak 40.

Općinsko vijeće može osnovati stalna i povremena radna tijela Općinskog vijeća u svrhu pripreme prijedloga općih i pojedinačnih akata iz njegovog djelokruga.

Stalna radna tijela Općinskog vijeća su:

1. Mandatna komisija
2. Odbor za statutarno – pravna pitanja
3. Odbor za izbor, imenovanja i dodjelu povelja i priznanja

Članak 41.

Mandatna komisija bira se na konstituirajućoj sjednici vijeća na prijedlog predsjedavajućeg ili 1/3 članova vijeća.

Mandatna komisija ima predsjednika i dva člana.

Mandatna komisija:

* na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih članova vijeća, temeljem objavljenih rezultata nadležnog izbornog povjerenstva o provedenim izborima,
* obavještava Općinsko vijeće o podnesenim ostavkama na dužnost člana vijeća, te o zamjenicima člana vijeća koji umjesto njih počinju obavljati dužnost člana Vijeća,
* obavještava Općinsko vijeće o mirovanju mandata člana vijeća po sili zakona, o mirovanju mandata iz osobnih razloga i o mirovanju mandata zbog obnašanja nespojive dužnosti te o zamjeniku člana vijeća koji umjesto njega počinje obavljati dužnost člana vijeća,
* obavještava Općinsko vijeće o prestanku mirovanja mandata člana vijeća,
* obavještava Općinsko vijeće o prestanku mandata kada se ispune zakonom predviđeni uvjeti i obavještava Općinsko vijeće da su ispunjeni zakonski uvjeti za početak mandata zamjeniku člana vijeća.

Odbor za statutarno-pravna pitanja ima predsjednika i 2 člana koji mogu biti iz redova vijećnika kao i iz znanstvenih ili stručnih krugova koji svojim znanjem, radom i iskustvom mogu doprinijeti boljitku rada Općinskog vijeća ili Općine u cjelini.

Odbor za izbor, imenovanja i dodjelu povelja i priznanja sastoji se od predsjednika, zamjenika predsjednika i 3 člana koji se biraju iz redova vijećnika.

Predsjednik i članovi povremenih radnih tijela mogu biti iz redova vijećnika, kao i iz redova znanstvenih ili stručnih krugova koji svojim znanjem, radom i iskustvom mogu doprinijeti boljitku rada Općinskog vijeća ili Općine u cjelini.

Pobliže odredbe o načinu rada tijela iz stavka 1. ovog članka određuju se Poslovnikom Općinskog vijeća.

* **Općinski načelnik**

Članak 42.

Općinski načelnik bira se na neposrednim izborima sukladno posebnom zakonu.

Članak 43.

Općinski načelnik zastupa Općinu i nositelj je izvršne vlasti u Općini. Mandat općinskog načelnika traje četiri godine.

Općinski načelnik stupa na dužnost prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga Općinskog načelnika.

Članak 44.

Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijeniti će privremeni zamjenik kojeg će imenovati općinski načelnik na početku mandata iz reda članova općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Član Općinskog vijeća iz stavka 1. ovoga članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik upravnog tijela općine dužan je obavijestiti predsjednika općinskog vijeća odmah po nastanku tih okolnosti.

O okolnostima iz st. 6. ovoga članka predsjednik općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.

Članak 45.

Općinski načelnik odlučiti će da li će dužnost na koju je izabran obavljati profesionalno.

Općinski načelnik je dužan u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu Općine o tome na koji način će obnašati dužnost.

Ukoliko općinski načelnik nije postupio na način propisan st. 2. ovog članka, smatra se da dužnost obavlja volonterski.

Dan stupanja na dužnost općinskog načelnika smatra se dan početka mandata određen posebnim zakonom.

Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavlja dužnosti Jedinstvenom upravnom odjelu Općine Fužine.

Ako u obavijesti iz st. 5. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Općinski načelnik koji dužnost obavlja volonterski ne može promijeniti način obavljanja dužnosti u godini održavanja redovnih lokalnih izbora.

Članak 46.

Općinski načelnik koji dužnost obavlja profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja.

Općinski načelnik koji dužnost obavljaju volonterski, ima pravo na naknadu za rad.

Članak 47.

Općinski načelnik može Odlukom osnovati radna tijela u svrhu pripreme prijedloga općih i pojedinačnih akata iz njegovog djelokruga.

Odlukom o osnivanju radnog tijela uređuju se njihovi nazivi, sastav i ovlaštenja te način rada.

Članak 48.

U obavljanju izvršne vlasti općinski načelnik:

* priprema prijedloge općih akata,
* izvršava i osigurava izvršavanje općih akata Općinskog vijeća,
* utvrđuje prijedlog proračuna Općine i izvršenje proračuna,
* upravlja nekretninama, pokretninama i imovinskim pravima u vlasništvu Općine u skladu sa zakonom, ovim Statutom i općim aktom Općinskog vijeća,
* odlučuje o stjecanju i otuđivanju nekretnina i pokretnina Općine Fužine i drugom raspolaganju imovinom u skladu sa Zakonom, ovim Statutom i posebnim propisima,
* imenuje i razrješuje predstavnike Općine Fužine u tijelima javnih ustanova,
* trgovačkih društava i drugih pravnih osoba iz članka 35. st.1. podstavak 10. ovog Statuta, osim ako posebnim zakonom nije drugačije određeno;
* upravlja prihodima i rashodima Općine,
* upravlja raspoloživim sredstvima na računu proračuna Općine,
* donosi pravilnik o unutarnjem redu za upravna tijela Općine,
* imenuje i razrješava pročelnike upravnih tijela,
* imenuje i razrješava unutarnjeg revizora,
* utvrđuje plan prijma Jedinstvenog upravnog odjela i donosi odluku o kriterijima za ocjenjivanje službenika i načinu provedbe ocjenjivanja,
* predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,
* usmjerava djelovanje upravnih odjela Općine u obavljanju poslova iz samoupravnog djelokruga Općine, odnosno povjerenih poslova državne uprave,
* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnih odbora, obavlja i druge poslove predviđene ovim Statutom i drugim propisima.

U slučaju iz st. 1. podstavka 5. ovog članka , općinski načelnik može odlučivati o visini pojedinačne vrijednosti do najviše 0,5% iznosa prihoda bez primitaka

ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. Ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu Općine i provedeno u skladu sa zakonom.

O stjecanju i otuđivanu nekretnina i pokretnina te raspolaganju ostalom imovinom većom od vrijednosti utvrđenih stavkom 2. ovog članka, odlučuje Općinsko vijeće.

Odluke o imenovanju i razrješenju iz st. 1. podst. 6. ovog članka općinski načelnik dužan je objaviti u prvom broju Službenih novina Općine Fužine koji slijedi nakon donošenja te Odluke.

Općinski načelnik je odgovoran za ustavnost i zakonitost obavljanja poslova koji su u njegovom djelokruga i za ustavnost i zakonitost akata upravnih tijela Općine.

Članak 49.

Općinski načelnik dva puta godišnje podnosi polugodišnje izvješće o svom radu i to do

31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

Općinsko vijeće može, pored izvješća iz stavka 1. ovog članka, od općinskog načelnika tražiti izvješće o pojedinim pitanjima iz njegovog djelokruga.

Općinski načelnik podnosi izvješće po zahtjevu iz st. 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 50.

Općinski načelnik obavlja poslove utvrđene ovim Statutom u skladu sa zakonom.

Općinski načelnik u obavljanju poslova iz samoupravnog djelokruga općine ima pravo obustaviti od primjene opći akt Općinskog vijeća. Ako ocijeni da je tim aktom povrijeđen zakon ili drugi propis, Općinski načelnik donijet će odluku o obustavi općeg akta u roku od 8 dana od dana donošenja općeg akta te zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu.

Ako Općinsko vijeće ne otkloni uočene nedostatke iz st. 2. ovog članka, Općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.

Općinski načelnik ima pravo obustaviti od primjene akt mjesnog odbora ako ocijeni da se tim aktom povređuje zakon, Statut ili opći akti koje je donijelo Općinsko vijeće.

Članak 51.

Općinskom načelniku mandat prestaje po sili zakona u slučajevima propisanim posebnim zakonom.

Pročelnik Jedinstvenog upravnog odjela će u roku od 8 dana obavijestiti Vladu Republike Hrvatske o prestanku mandata Općinskog načelnika radi raspisivanja prijevremenih izbora za novoga Općinskog načelnika u slučajevima propisanim Zakonom.

Članak 52.

Općinski načelnik može se razriješiti u slučajevima i u postupku propisanom čl. 19. ovog Statuta.

1. **JEDINSTVENI UPRAVNI ODJEL**

Članak 53.

Za obavljanje poslova iz samoupravnog djelokruga Općine kao i povjerenih poslova državne uprave ustrojava se Jedinstveni upravni odjel.

Ustrojstvo Jedinstvenog upravnog odjela uređuje se posebnom odlukom u skladu sa zakonom i ovim Statutom.

Jedinstvenim upravnim odjelom upravlja pročelnik kojega na temelju javnog natječaja imenuje općinski načelnik .

Članak 54.

Jedinstveni upravni odjel samostalan je u okviru svog djelokruga, a za zakonito i pravovremeno obavljanje poslova iz svoje nadležnosti odgovara Općinskom načelniku.

Članak 55.

Pravne, stručne i ostale poslove u Jedinstvenom upravnom odjelu obavljaju službenici i namještenici.

Članak 56.

Prava, obveze i odgovornosti kao i druga pitanja od značenja za rad službenika i namještenika Jedinstvenog upravnog odjela uređuju se posebnim Zakonom te općim aktima koje donosi općinski načelnik temeljem posebnog Zakona.

Sredstva za vršenje djelatnosti Jedinstvenog upravnog odjela osiguravaju se u proračunu Općine ili iz drugih izvora utvrđenih zakonom.

Članak 57.

1. **JAVNE SLUŽBE**

Općina u okviru svog samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Općina osigurava obavljanje djelatnosti iz članka 57. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

Obavljanje određenih djelatnosti Općina može povjeriti drugim pravnim i fizičkim osoba, temeljem ugovora o koncesiji.

1. **MJESNA SAMOUPRAVA**

Članak 58.

Na području Općine mogu se osnivati mjesni odbori kao oblik neposrednog sudjelovanja u odlučivanju u lokalnim poslovima od neposrednog i svakodnevnog utjecaja na život i rad građana.

U ostvarivanju prava iz st. 1. ovog članka, mjesni odbori uvažavat će interes Općine u cjelini.

Mjesni odbor u pravilu se osniva za jedno naselje, više međusobno povezanih manjih naselja ili za dio većih naselja, odnosno Općine koji u odnosu na ostale dijelove čini zasebnu razgraničenu cjelinu (dio naselja), na čijem području živi najmanje 10% ukupnog stanovništva Općine.

Članak 59.

Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi Općinskog vijeća te općinski načelnik.

U slučaju da prijedlog iz stavka 1. ovog članka daju građani, prijedlog se dostavlja u pisanom obliku Općinskom načelniku.

Prijedlog za osnivanje ili preustroj sadrži podatke o podnositelju inicijative odnosno predlagatelju, nazivu mjesnog odbora, području i granicama mjesnog odbora, sjedištu mjesnog odbora, te potrebi i razlozima osnivanja odnosno preustroja mjesnog odbora.

Članak 60.

Općinski načelnik, ukoliko se radi o prijedlogu iz čl. 59., u roku od 15 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.

Ukoliko Općinski načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog Općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 61.

Nakon osnivanja mjesnog odbora, regulirati će se djelokrug i ovlasti tijela mjesnih odbora, utvrđivanje njihova program rada, osnove njihovih pravila, način financiranja, obavljanje administrativnih i drugih poslova za njihove potrebe te druga pitanja od važnosti za ostvarivanje njihovih prava i obveza utvrđenih zakonom, Statutom i drugim općim aktom Općine.

Članak 62.

Tijela mjesnog odbora su Vijeće mjesnog odbora i predsjednik Vijeća mjesnog odbora. Broj članova vijeća mjesnog odbora odrediti će se prilikom njihova osnivanja.

Članak 63.

Vijeće mjesnog odbora biraju građani s područja mjesnog odbora koji imaju biračko pravo.

Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira.

Članovi vijeća mjesnog odbora biraju se na neposrednim izborima, tajnim glasovanjem razmjernim izbornim sustavom. Postupak izbora članova vijeća mjesnog odbora uređuje posebnim aktom Općinsko vijeće odgovarajućom primjenom odredaba zakona koji se uređuje izbor članova Općinskog vijeća.

Članak 64.

Konstituirajuća sjednica mjesnog odbora sazvat će se u roku od 30 dana od dana objave izbornih rezultata.

Konstituirajuće sjednice mjesnih odbora saziva općinski načelnik ili osoba koju on ovlasti.

Vijeće mjesnog odbora iz svog sastava na prvoj sjednici većinom glasova svih članova bira predsjednika na vrijeme od četiri godine.

Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu u skladu sa statutom, financijski plan i godišnji obračun te obavlja i druge poslove utvrđene zakonom i statutom.

Članak 65.

Predsjednik Vijeća mjesnog odbora zastupa i predstavlja mjesni odbor i za svoj rad odgovara Vijeću mjesnog odbora, a za poslove koji su prenijeti u smislu odredbe čl.

16. st. 2. Statuta, odgovara Općinskom načelniku.

Predsjednik Vijeća mjesnog odbora saziva i rukovodi sjednicama Vijeća.

Članak 66.

Član vijeća mjesnog odbora između ostalog ima pravo i dužnost prisustvovati sjednicama vijeća, predlagati vijeću razmatranje pojedinih pitanja iz njihova djelokruga, raspravljati i izjašnjavati se o svim pitanjima koja su na dnevnom redu vijeća.

Sva ostala prava i dužnosti predsjednika vijeća mjesnih odbora i članova, odredit će se prilikom njihova osnivanja.

Članak 67.

Općinski načelnik provodi nadzor nad zakonitošću rada tijela mjesnih odbora.

U slučaju učestalog kršenja odredbi ovog Statuta, Pravila mjesnog odbora ili neizvršavanja povjerenih poslova, Općinsko vijeće na prijedlog Općinskog načelnika može raspustiti Vijeća mjesnih odbora.

1. **. IMOVINA I FINANCIRANJE OPĆINE**

Članak 68.

Sve pokretne i nepokretne stvari te imovinska prava koja pripadaju Općini čine njezinu imovinu.

Općina mora upravljati, koristiti se i gospodariti svojom imovinom pažnjom dobrog gospodara.

Članak 69.

Općina ima prihode kojima u okviru samoupravnog djelokruga slobodno raspolaže.

Prihodi Općine srazmjerni su poslovima koje obavlja, u skladu sa zakonom.

Članak 70.

Prihodi Općine su:

* općinski porezi, prirez, naknade, doprinosi i pristojbe,
* prihodi od stvari i imovinskih prava u vlasništvu Općine,
* prihodi od trgovačkih društava i drugih pravnih osoba u općinskom vlasništvu ili u kojima Općina ima udio ili dionice,
* prihodi od naknada za koncesije,
* novčane kazne i oduzeta imovinska korist za prekršaje koje Općina sama propiše u skladu sa zakonom,
* udio u zajedničkom porezu,
* sredstva pomoći Republike Hrvatske predviđena u državnom proračunu,
* darovi, nasljedstva i legati,
* naknade iz državnog proračuna za obavljanje poslova državne uprave koje su preneseni na Općinu,
* drugi prihodi određeni zakonom.

Na mrežnim stranicama općine objavit će se informacije o trošenju proračunskih sredstava tako da te informacije budu lako dostupne i pretražive.

Objava informacija iz stavka 2. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 71.

Ukupno materijalno i financijsko poslovanje Općine nadzire Općinsko vijeće.

1. **AKTI OPĆINE**

Članak 72.

Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, odluke, zaključke i druge opće akte te daje autentična tumačenja Statuta i drugih općih akata.

Općinsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 73.

Općinski načelnik u poslovima iz svog djelokruga donosi odluke, zaključke, pravilnike, naputke te opće akte kada je za to ovlašten zakonom, Statutom ili općim aktom Općinskog vijeća.

Članak 74.

Radna tijela Općinskog vijeća donose zaključke i preporuke.

Članak 75.

Općinski načelnik osigurava izvršenje općih akata na način i u postupku propisanim ovim Statutom.

Članak 76.

Jedinstveni upravni odjel u izvršavanju općih akata Općinskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

Protiv pojedinačnih akata iz stavka 1. ovoga članka može se izjaviti žalba nadležnom upravnom tijelu županije.

Na donošenje pojedinačnih akata shodno se primjenjuju odredbe Zakona o općem upravnom postupku.

U izvršavanju općih akata Općinskog vijeća pojedinačne akte donose i pravne osobe kojima su odlukom Općinskog vijeća, u skladu sa zakonom, povjerene javne ovlasti.

Članak 77.

Protiv pojedinačnih akata Općinskog vijeća i općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 78.

Nadzor zakonitosti pojedinačnih neupravnih akata koje u samoupravnom djelokrugu donose Općinsko vijeće i Općinski načelnik, obavlja nadležno tijelo državne uprave, u čijem je djelokrugu opći akt, sukladno posebnom zakonu.

U provedbi nadzora nadležno tijelo oglasit će pojedinačni neupravni akt ništavim u slučaju:

* ako je akt donijelo neovlašteno tijelo,
* ako je u postupku donošenja akta povrijeđen zakon, statut ili drugi opći akt jedinice,
* ako se akt odnosi na pitanje koje nije u djelokrugu jedinice lokalne i područne (regionalne) samouprave),
* ako je nepravilno primjenjen zakon ili drugi propis, odnosno opći akt.

U slučaju iz stavka 2. ovoga članka ovlašteno tijelo može donijeti rješenje u roku od godine dana od donošenja pojedinačnog akta.

Protiv rješenja kojim se pojedinačni neupravni akt proglašava ništavim nije dopuštena žalba, ali se može pokrenuti upravni spor pred nadležnim upravnim sudom.

1. **NADZOR ZAKONITOSTI OPĆIH AKATA**

Članak 79.

Nadzor nad zakonitošću općih akata Općinskog vijeća u njegovom samoupravnom djelokrugu obavljaju nadležna tijela državne uprave u čijem je djelokrugu opći akt, sukladno posebnom zakonu.

Predsjednik Općinskog vijeća dužan je dostaviti statut, poslovnik, proračun ili drugi opći akt zajedno sa izvatkom iz zapisnika koji se odnosi na postupak donošenja općeg akta propisan statutom i poslovnikom, u roku od 15 dana od dana donošenja općeg akta.

Predsjednik Općinskog vijeća dužan je akte iz. st. 2. ovog članka bez odgode dostaviti općinskom načelniku.

Na ostala pitanja koja nisu regulirana ovim Statutom, primjenjuju se odredbe Poslovnika i zakona.

1. **PRIJELAZNE I ZAVRŠNE ODREDBE**

Članak 80.

Prijedlog za promjenu Statuta može podnijeti jedna trećina vijećnika Općinskog vijeća, Općinski načelnik i Odbor za statutarno-pravna pitanja.

Prijedlog mora biti obrazložen, a podnosi se Predsjedniku Općinskog vijeća.

Općinsko vijeće, većinom glasova svih vijećnika, odlučuje da li će pristupiti raspravi o predloženoj promjeni Statuta.

Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Općinskog vijeća, prije isteka roka od šest mjeseci od dana zaključivanja rasprave o prijedlogu.

O promjeni Statuta Općinsko vijeće odlučuje većinom glasova svih članova Općinskog vijeća.

Članak 81.

Odluke i drugi opći akti doneseni na temelju Statuta Općine (»Službene novine Primorsko-goranske županije« broj 23/09, 30/09, 12/13 i „Službene novine Općine Fužine“ broj 02/18), uskladit će se s odredbama ovog Statuta i zakona kojim se uređuje pojedino područje u zakonom propisanom roku.

Članak 82.

Danom stupanja na snagu ovog Statuta, prestaje vrijediti Statut Općine Fužine (»Službene novine Primorsko-goranske županije« broj 23/09, 30/09, 12/13 i „Službene novine Općine Fužine“ broj 02/18).

Članak 83.

Ovaj Statut stupa na snagu osmog dana od dana objave u „Službenim novinama Općine Fužine.“

KLASA: 021/05/21-03/01

URBROJ:2112/03-02-21-87

Fužine, 02.11.2021.

# OPĆINSKO VIJEĆE OPĆINE FUŽINE

Predsjednik

Valentin Crljenko, v.r.